– Մենք մեր պատմությունը չենք սրբագրելու՝ ելնելով այլ երկրների կարծիքներից եւ շահերից: Մեր ազգային հերոսների եւ պատմական երեւելի անհատների փառաբանումն ու նրանց հերոսական կերպարը մատաղ սերնդին ներկայացնելը մեր պարտքն է: Իսկ այն, որ Նժդեհը մեր ազգային հերոսն է եւ նրա գործունեությամբ է նաեւ պայմանավորված մեր երկրի այսօրվա գոյությունը՝ քչերի մոտ է կասկած հարուցում: Ինչ վերաբերում է արձանին, կասեմ միայն, որ որեւէ արվեստագետի ստեղծագործական մտքի արտահայտություն ապրելու իրավունք ունի, բայց այս դեպքում հուշարձանը կարող էր ավելի հաջողված լինել եւ կերպարին ավելի բնորոշ: Մի փաստարկ չեմ ընդունում այս թեմայով հանրային բանավեճում. «Այսինչի արձանն էլ սկզբում միանշանակ չընդունվեց, հետո սովորեցին»… Մարդն ամեն ինչի կարող է սովորել, խնդիրը հանրության գեղագիտական ճաշակը բարձրացնելն է: